2009թ. մայիսին լույս է տեսել Հիդեհարու Նակաջիմայի «Ամեն ինչ Հայաստանի մասին 65 մասում» ճապոներեն լեզվով գիրքը, որը նրա երրորդ գիրքն էր Հայաստանի մասին: Առաջինը`«Հայաստան՝ հույսի ակնթարթ պատմությունում» հրատարակվել էր 1990թ., իսկ երկրորդը՝ «Հայկական ցեղասպանություն` հայ ժողովրդի պատմություն և մշակույթ» 2007թ․: Ճապոնացի արևելագետ Ն. Սաթոն հիմնել է հայագիտության կենտրոն, աշխատություններ է գրել Հայաստանի և Արցախի պատմության մասին: Աիչի համալսարանի միջազգային իրավունքի պրոֆեսոր Հիրոյոշի Սեգավան հեղինակել է Հայոց ցեղասպանության իրավական ասպեկտներին վերաբերող ճապոներեն լեզվով առաջին գիրքը: Հայաստանին նվիրված բանաստեղծություններ են գրել ճապոնացի բանաստեղծներ Հ. Կիմուրան և Ս. Սան Օբինատան։